3.

Pagal Reglamentą (EB) Nr. 338/97 eksportuoti ar reeksportuoti iš Sąjungos A priede išvardytų rūšių egzempliorius yra leidžiama tik išimtiniais atvejais. Tuo atveju, kai, atlikus tinkamą rizikos vertinimą, kaip nurodyta pirmiau, valstybės narės valdžios institucijos mano, kad nėra rizikos, jog išduotu leidimu galės pasinaudoti neteisėtai raganosio ragus įgyjantys arba vykdantys prekybą jais asmenys, sąlygos, kuriomis jos gali išduoti leidimą pagal 8 straipsnio 3 dalį vis tiek turi būti aiškinamos siaurai (10). Tvarka, taikoma Sąjungos vidaus prekybai raganosio ragais, skirsis priklausomai nuo sąlygų, nustatytų 8 straipsnio 3 dalies a, b ir c punktuose. Pagal 8 straipsnio 3 dalies a punktą (t. y. egzemplioriai „įsigyti arba įvežti į Bendriją iki to laiko, kai egzemplioriams buvo pradėtos taikyti nuostatos dėl Konvencijos I priedėlyje, Tarybos reglamento (EEB) Nr. 3626/82 (11) C1 priede arba A priede išvardytų rūšių“) pagrindinis dalykas yra tas, kad būtent pareiškėjas turi įrodyti, kad visų raganosių rūšių egzemplioriai buvo įsigyti arba įvežti į ES iki 1977 m. vasario 4 d. (išskyrus baltųjų (plačialūpių) raganosių rūšį, kuriai numatyta 1975 m. liepos 1 d. data). Jeigu pareiškėjas negali pateikti tokių įrodymų, sertifikatas neturėtų būti išduotas. Panašu, kad keletas objektų yra pateikta kaip perdirbti egzemplioriai, kurių komercinis naudojimas reglamentuojamas pagal Reglamento (EB) Nr. 338/97 8 straipsnio 3 dalies b punktą ir Komisijos reglamento (EB) Nr. 865/2006 (12) 62 straipsnio 3 dalį. Jei objektas atitinka Tarybos reglamento 2 straipsnio w punkto sąlygas, kad būtų laikomas perdirbtu egzemplioriumi, jo komerciniam naudojimui Sąjungoje sertifikatas nereikalingas. Tačiau perdirbtų egzempliorių sąvoka taip pat turi būti aiškinama siaurai: — Pareiškėjas pirmiausia turi įrodyti, kad egzempliorius buvo įsigytas „50 metų iki Reglamento (EB) Nr. 338/97 įsigaliojimo“, t. y. iki 1947 m. kovo 3 d. — Be to, tai, kad raganosio ragas paprasčiausiai pritvirtintas ant plokštelės, skydo ar kitos rūšies pagrindo, be jokio kito jo natūralaus pavidalo pakeitimo, neturėtų būti pakankama tam, kad produktas galėtų būti laikomas perdirbtu egzemplioriumi pagal Reglamento (EB) Nr. 338/97 2 straipsnio w punktą. Europos Komisijos parengtas rekomendacinis dokumentas dėl perdirbtų egzempliorių turėtų būti ir bus atitinkamai iš dalies pakeistas. Be to, 2 straipsnio w punkte nustatytas reikalavimas, kad pakeitimas atliktas siekiant pagaminti „juvelyrinius dirbinius, papuošalus, meno dirbinius, naudingus daiktus ar muzikos instrumentus“ taip pat turėtų būti griežtai ir nuodugniai svarstomas, nes panašu, kad pastaruoju metu kai kuriais atvejais meninio pakeitimo pobūdis (pavyzdžiui, reikšmingi meno dirbinių ar naudingų daiktų raižybos ar graviravimo darbai, jų įstatymas ar pritvirtinimas ir kt.) nebuvo aiškus ir tais atvejais 2 straipsnio w punkto sąlygos nebuvo įvykdytos. Kai paraiškos dėl Sąjungos vidaus prekybos raganosio ragais yra pateikiamos pagal 8 straipsnio 3 dalies c punktą, valstybėms narėms primenama, kad, kadangi raganosio ragų (kaip asmeninių daiktų, visų pirma medžioklės trofėjų) importas galimas tik nekomerciniais tikslais, nėra galimybės pagal 8 straipsnio 3 dalies c punktą jų savininkams išduoti sertifikato komerciniu tikslu Sąjungoje.